साउदीको जेलमा रहेका दिलबहादुरको उद्दारका लागि युएईबाट साढे ५ लाख सहयोग | Ujyaalo Online:: Nepal News, Nepali Samachaar
युएई – साउदी अरबको जेलमा रहेका रोल्पा धवाङका दिलबहादुर घर्तीको उद्दारका लागि युएईबाट ५ लाख रुपैयाँ भन्दा धेरै सहयोग गरिएको छ ।
ब्लडमनी बुझाउन नसक्दा तीन वर्षदेखि साउदीमा जेल जीवन बिताइरहेका दिलबहादुरलाई अन्तर्राष्ट्रिय रोल्पाली सेवा समाज युएईले सङ्कलन गरेको ५ लाख ६३ हजार ५६ रुपैयाँ सहयोग गरेको हो ।
समाजले शुक्रबार गरेको कार्यक्रममा अभियानका आर्थिक संयोजक डिलाराम ओलीले सङ्कलित रकम आइतबार नेपाल पठाउने जानकारी दिनुभयो । रकम सार्वजनिक गरेसँगै युएईमा दिलबहादुर बचाउ अभियान बन्द भएको छ ।
दिलबहादुरले चलाएको ट्रक दुर्घटना हुँदा साउदीका एक नागरिकको ज्यान गएको थियो । यही मुद्दामा उहाँ जेल पर्नुभएको हो । दिलबहादुरले ६५ लाख रुपैयाँ ब्लडमनी बापत बुझाउन पर्ने अभियानका केबी गुरुङले बताउनुभयो । कार्यक्रममै किर्तीमान पुनको अध्यक्षतामा २९ सदस्यीय समिति रहेको अन्तर्राष्ट्रिय रोल्पाली सेवा समाज युएई गठन गरिएको छ ।